ส.บอลแยกทาง วิคเตอร์ เร่งหาโค้ชใหม่โต๊ะเล็กไทย
สมาคมฟุตบอลแห่งประเทศ ไทยฯ ตัดสินใจไม่ต่อสัญญา วิคเตอร์ เฮอร์มันส์ หลังไร้วี่แววตอบรับคุมทีมฟุตซอลไทย ด้าน บิ๊กป๋อม อดิศักดิ์ เบ็ญจศิริวรรณ ประธานพัฒนาฟุตซอลเล็งทาบสองกุนซือสเปน มิเกล โรดริโก อดีตเฮดโค้ชทีมชาติญี่ปุ่น และ ปูลปิส โฮเซ มาเรีย เมนเดส อดีตโค้ชทีมชาติไทย ส่วนศึก 4 เส้า ไทยแลนด์ไฟว์ ยิ่งใหญ่ คาซัคสถาน อันดับ 9 ของโลก ตอบรับร่วมฟาดแข้ง วันที่ 19-21 ส.ค. ที่บางกอกอารีน่า,วันที่ 18 มิ.ย. บิ๊กป๋อม อดิศักดิ์ เบ็ญจศิริวรรณ ประธานพัฒนาฟุตซอล เปิดเผยว่า หลังจากการเลือกตั้งฯ นายกสมาคมได้มีแนวนโยบายจากสมาคมในการทบทวนสัญญาทุกๆ ฉบับ และนำมาพิจารณาถึงความเหมาะสมเพื่อที่จะดำเนินงานต่อตามที่ทราบกัน โดยหนึ่งในนั้นก็มีเรื่องสัญญาของวิคเตอร์ เฮอร์มัน ในการทำทีมฟุตซอลด้วย ซึ่งหลังจากการตรวจสัญญาฉบับเดิมของวิคเตอร์กับสมาคมชุดเก่าแล้วนั้น พบว่ามีลักษณะเป็นเพียงบันทึกข้อตกลง ไม่มีรายละเอียดที่ชัดเจนทั้งในเรื่องการทำงาน รวมทั้งรายละเอียดอื่นๆเหมือนสัญญาแบบมาตรฐานทั่วไป จึงได้เจรจากับ วิคเตอร์ เมื่อปลายเดือนมีนาคมที่ผ่านมา พร้อมนำร่างสัญญาใหม่ที่มีรายละเอียดครอบคลุมทุกเงื่อนไขและสอดคล้องกับสถานการณ์ปัจจุบัน ซึ่งทางวิคเตอร์ก็ไม่ตอบรับกลับมา จนกระทั่งได้พูดเจรจากันอีกครั้งเมื่อวันที่ 8 มิ.ย. กับฝ่ายกฎหมายของสมาคมกีฬาฟุตบอลฯ และวิคเตอร์ เฮอร์มัน เพื่อสรุปการทําสัญญาฉบับใหม่โดยเร่งด่วน ทว่าวิคเตอร์ก็ยังนิ่งเฉย เราจึงมีความจำเป็นที่ต้องขอยกเลิกสัญญา เนื่องจากเหลือเวลาอีกเพียง 3 เดือนเท่านั้นที่ทีมชาติไทยต้องเข้าแข่งขันฟุตซอลโลกที่ประเทศโคลอมเบีย ในเดือนกันยายน ซึ่งหากไม่ตัดสินใจจะมีผลกระทบกับการเตรียมทีมเป็นอย่างมาก,โดยหลังจากนี้ สมาคมก็จะเป็นฝ่ายเจรจาในเรื่องของรายละเอียดต่างๆ หลังจากยกเลิกสัญญา ส่วนตนก็จะรับหน้าที่หาผู้ฝึกสอนคนใหม่มาทำหน้าที่ ซึ่งตอนนี้ก็มี 2-3 คนที่เป็นตัวเลือกของเรา และก็ได้เจรจาเบื้องต้นไปเมื่อ 2-3 วันที่แล้ว เป็นชาวสเปน 2 คนที่คุ้นชื่อกันดี อย่างมิเกล โรดริโก อดีตกุนซือทีมชาติญี่ปุ่น รวมทั้งตัวเลือกที่ 2 ที่เราได้พูดคุยกับปูลปิส โค้ชจอมแท็กติกที่เคยร่วมงานกันมาทั้งในนามทีมชาติและสโมสร แต่ความเป็นไปได้ค่อนข้างน้อย เพราะเขาก็ยังคงมีสัญญากับอุซเบกิสถาน และตัวเลือกที่ 3 ถ้าเราไม่สามารถหาโค้ชต่างชาติได้ ก็อาจใช้ทางเลือกผู้ฝึกสอนไทย และแผนสุดท้ายที่มองเอาไว้คือโค้ชจากอิหร่านที่คิดว่าน่าจะมาทำหน้าที่ได้เช่นกัน,ส่วนการแข่งขัน 4 เส้า ไทยแลนด์ไฟว์ วันที่ 19-21 ส.ค.2559 ณ บางกอก อารีน่า เพื่อเตรียมความพร้อมก่อนไปโคลอมเบีย หลังจากที่ก่อนหน้านี้อิหร่านตอบรับมาแล้ว แต่ว่าอียิปต์ต้องถอนตัวออกจากศึก 4 เส้า เพราะจับสลากมาอยู่กลุ่มเดียวกันในเวิลด์คัพ ล่าสุดมีข่าวดีที่ได้คาซัคสถาน อันดับ 9 ของโลก อีกหนึ่งยอดทีมจากยุโรปยืนยันมาอุ่นเครื่องที่ไทย โดยยังเหลืออีก 1 ทีมที่กำลังรอการตอบรับ,ส่วนการแข่งขัน เอไอเอส ฟุตซอล ไทยแลนด์ลีก 2016 นัดที่ 7 ประจำวันศุกร์ที่ 17 มิ.ย.ที่ภูติอนันต์ ราชนาวี ขยับขึ้นที่ 2 หลังจากเปิดบ้านเฉือนแคท เอฟซี 2-1 เปิดฉากเริ่มเกมมาเพียง 2 นาทีเป็นทีมเยือนที่บุกออกนำอย่างรวดเร็ว 1-0 จากกูกู้ จากนั้นเป็นเจ้าถิ่นที่โหมเกมรุกเข้าใส่อย่างหนักจนมาได้ประตูตีเสมอ 1-1 จาก ชาคริต ดีใจ นาทีที่ 10 และต่อมากลับเป็นเจ้าถิ่นที่พลิกขึ้นนำ 2-1 จาก ปิยะณัฐ นุสยา นาทีที่ 13 กลับมาครึ่งหลังทั้ง 2 ทีมเปิดเกมรุกแลกกันอย่างสนุก แต่จังหวะสุดท้ายยังไม่คมพอ จบเกมราชนาวีเฉือนชนะแคท เอฟซี 2-1 เก็บเพิ่มอีก 3 แต้ม ขยับขึ้นไปรั้งรองจ่าฝูงชั่วคราวแทนที่ของการท่าเรือ ฟุตซอลคลับ ด้วยผลงานไร้พ่าย ชนะ 5 เสมอ 2 มี 17 คะแนน ส่วนแคท เอฟซี ผ่านมา 7 นัด เก็บได้เพียง 2 แต้ม ยังไม่ชนะใคร รั้งอยู่ท้ายตาราง อันดับ 12 เหมือนเดิม
สมาคมฟุตบอลแห่งประเทศ ไทยฯ ตัดสินใจไม่ต่อสัญญา วิคเตอร์ เฮอร์มันส์ หลังไร้วี่แววตอบรับสัญญาใหม่ ด้าน บิ๊กป๋อม เล็งทาบสองกุนซือสเปน มิเกล โรดริโก อดีตเฮดโค้ชทีมชาติญี่ปุ่น และ ปูลปิส โฮเซ มาเรีย เมนเดส คุมทีม
ฟุตซอล,วิคเตอร์ เฮอร์มัน,บิ๊กป๋อม,อดิศักดิ์ เบ็ญจศิริวรรณ,สมาคมฟุตบอลแห่งประเทศไทยฯ,โต๊ะเล็ก,ฟุตซอลทีมชาติไทย,ฟุตซอลโลก 2016,มิเกล โรดริโก,ปูลปิส,โฮเซ มาเรีย เมนเดส,ไทยแลนด์ไฟว์ 2016,ข่าว,ข่าวกีฬา,ไทยรัฐออนไลน์